[pic] | EUROOPAN YHTEISÖJEN KOMISSIO |

Bryssel 22.12.2008

KOM(2008) 880 lopullinen

KOMISSION KERTOMUS NEUVOSTOLLE, EUROOPAN PARLAMENTILLE JA EUROOPAN TALOUS- JA SOSIAALIKOMITEALLE

VUODEN 2007 KERTOMUS PHARE-OHJELMASTA, TURKIN LIITTYMISVALMISTELUISTA, CARDS-OHJELMASTA JA SIIRTYMÄJÄRJESTELYÄ KOSKEVASTA TUKIVÄLINEESTÄ {SEC(2008) 3075}

Johdanto

Vuodesta 2007 lähtien EU:n liittymistä valmisteleva tuki on kanavoitu yhden välineen, liittymistä valmistelevan tukivälineen, kautta. Kyseisen välineen tarkoituksena on antaa kohdistettua tukea ehdokasmaille ja mahdollisille ehdokasmaille. Liittymistä valmisteleva tukiväline korvaa viisi aikaisempaa EU:n rahoitusvälinettä eli Pharen[1], ISPAn[2], Sapardin[3], Turkin liittymistä valmisteleva välineen[4] ja Cards-ohjelman[5].

Tässä kertomuksessa tarkastellaan Phare-ohjelman, Turkin liittymistä valmistelevan välineen, Cards-ohjelman ja siirtymäjärjestelyä koskevan tukivälineen[6] täytäntöönpanoa vuonna 2007. Olisi otettava huomioon, että vuosi 2006 oli Phare-ohjelman, Turkin liittymistä valmistelevan välineen ja Cards-ohjelman viimeinen ohjelmavuosi ja että kyseisten välineiden puitteissa ei vuonna 2007 aloitettu uusia ohjelmia. Ehdokasmaiden ja mahdollisten ehdokasmaiden vuotta 2007 koskevat ohjelmat suunniteltiin uuden liittymistä valmistelevan tukivälineen puitteissa ja sitä koskeva kertomus esitetään liittymistä valmistelevan tukivälineen vuotta 2007 koskevassa vuosikertomuksessa kyseisestä tukivälineestä annetun asetuksen 1085/2006 13 artiklan 6 kohdan mukaisesti.

Liittymistä valmistelevan Phare-tuen tavoitteena oli auttaa ehdokasmaita ja unioniin liittyviä maita vahvistamaan julkishallintoaan ja instituutioitaan, jotta ne voisivat toimia tarkoituksenmukaisesti Euroopan unionin sisällä, lähentää niiden lainsäädäntöä Euroopan yhteisön lainsäädäntöön, vähentää siirtymäkausien tarvetta ja edistää taloudellista ja sosiaalista yhteenkuuluvuutta.

Cards-ohjelman tavoitteena oli tukea Länsi-Balkanin maiden (Albanian, Bosnia ja Hertsegovinan, Kroatian, entisen Jugoslavian tasavallan Makedonian, Montenegron ja Serbian sekä Kosovon (sellaisena kuin se on määritelty YK:n turvallisuusneuvoston päätöslauselmassa 1244/99)) osallistumista vakautus- ja assosiaatioprosessiin. Kyseisen prosessin tarkoituksena on edistää alueen vakautta ja samalla helpottaa suhteiden tiivistämistä Euroopan unioniin.

Tässä kertomuksessa annetaan tietoja myös uusiin jäsenvaltioihin sovellettavasta siirtymäjärjestelyä koskevasta tukivälineestä, joka otettiin käyttöön, jotta voitaisiin jatkaa yhteiskunnan rakenteiden kehittämiseen annettavaa tukea yhteisön säännöstön täytäntöönpanon edellyttämien institutionaalisten ja hallinnollisten valmiuksien parantamiseksi ja vakiinnuttamiseksi.

1. TARKASTELUVUOSI

1.1. Laajentumisprosessin keskeinen kehitys vuonna 2007

Vuonna 2007 saavutetun edistyksen taustalla oli joulukuussa 2006 kokoontuneen Eurooppa-neuvoston määrittelemä uusi laajentumista koskeva yksimielisyys. Vuoden 2007 alussa Bulgaria ja Romania liittyivät Euroopan unioniin. Vuoden aikana saavutettiin myös tärkeitä edistysaskelia Turkin ja Länsi-Balkanin osalta: edistyminen liittymisneuvotteluissa ja vakautus- ja assosiaatioprosessissa, neuvottelut Kosovon asemasta ja uuden liittymistä valmistelevan tukivälineen käyttöönotto.

Marraskuun 6. päivänä 2007 komissio esitti vuotuisen strategia-asiakirjansa, maakohtaiset edistymiskertomukset ja liittymistä/Eurooppa-kumppanuutta koskevat ehdotukset ehdokasmaille ja mahdollisille ehdokasmaille[7] sekä Kosovolle. Komission strategia-asiakirjassa vahvistettiin laajentumisstrategian periaatteet ja tavoitteet. Siinä kiinnitettiin huomiota useisiin asianomaisia maita koskeviin merkittäviin haasteisiin. Siinä todettiin, että varhaisesta vaiheesta alkaen tullaan painottamaan hallintotapaan liittyviä perusseikkoja, kuten instituutioiden luomista, oikeuslaitoksen ja hallinnon uudistamista sekä järjestäytyneen rikollisuuden ja korruption torjuntaa. Tämä lähestymistapa on yhdenmukainen laajentumisasioiden pääosaston suositusten kanssa, jotka se antoi unionin jäsenyyttä hakeneiden maiden julkishallinnon uudistuksesta tekemänsä sisäisen arvioinnin jälkeen.

Kroatian ja Turkin liittymisneuvotteluissa edistyttiin lisää. Kroatian osalta joulukuuhun 2007 mennessä oli aloitettu neuvottelut kuudestatoista luvusta, joista kahta lukua koskevat neuvottelut päätettiin toistaiseksi. Turkin osalta neuvottelut aloitettiin kuudesta luvusta, joista yhtä lukua koskevat neuvottelut päätettiin. Vuoden 2006 joulukuussa kokoontuneen Eurooppa-neuvoston päätelmien mukaisesti on olemassa kahdeksan lukua, joiden osalta neuvotteluja ei aloiteta, ennen kuin Turkki panee täytäntöön assosiaatiosopimuksen lisäpöytäkirjan. Laajentumisasioiden pääosasto valvoi Turkin assosiaatiosopimuksen ja Kroatian sekä entisen Jugoslavian tasavallan Makedonian vakautus- ja assosiaatiosopimusten täytäntöönpanoa. Mikään kyseisestä kolmesta maasta ei edistynyt tarpeeksi vahvistettujen ensisijaisten tavoitteiden saavuttamisessa.

Vuonna 2007 edistyttiin Länsi-Balkanin maiden vakautus- ja assosiaatiosopimuksia koskevissa neuvotteluissa. Albania jatkoi oman väliaikaisen sopimuksensa täytäntöönpanoa. Vakautus- ja assosiaatiosopimus Montenegron kanssa allekirjoitettiin lokakuussa 2007. Vakautus- ja assosiaatiosopimusta koskevia neuvotteluja jatkettiin Serbian kanssa kesäkuussa 2007 ja sopimus parafoitiin marraskuussa. Vakautus- ja assosiaatiosopimus Bosnia ja Hertsegovinan kanssa parafoitiin joulukuussa. Kyseisten sopimusten allekirjoittaminen edellytti tiettyjen edellytysten täyttymistä.

Länsi-Balkanin osalta komissio jatkoi vakautus- ja assosiaatioprosessin edistämistä ja Thessalonikin toimintasuunnitelman täytäntöönpanon koordinointia. Vuoden 2007 loppuun mennessä viisumien saannin helpottamista ja takaisinottoa koskevat sopimukset oli tehty Albanian, Bosnia ja Hertsegovinan, entisen Jugoslavian tasavallan Makedonian, Montenegron ja Serbian kanssa. Strategia-asiakirjassa ilmoitettiin vuoropuhelun aloittamisesta viisumivapauden ehdoista ja alueen opiskelijoille myönnettävistä korkeamman asteen koulutuksen stipendeistä.

Kosovon asemaa koskevat neuvottelut YK:n pääsihteerin erityislähettilään Martti Ahtisaaren johdolla saatettiin päätökseen vuonna 2007, mutta niissä ei saavutettu ratkaisua Kosovon lopullisesta asemasta. Myöhemmin käydyissä Kosovon asemaa koskeneissa suorissa neuvotteluissa, joissa välittäjinä toimi EU:n, Yhdysvaltain ja Venäjän muodostama troikka, ei päästy sopimukseen. EU, komissio mukaan luettuna, jatkoi neuvojen ja tuen antamista kyseiselle prosessille ja Kosovon uudistuksille.

Kaakkois-Euroopan yhteistyöprosessia (South-East Europe Cooperation Process, SEECP) koskevassa huippukokouksessa, joka pidettiin Zagrebissa toukokuussa, tehtiin päätös siirtää vastuu alueellisesta yhteistyöprosessista aluetasolle. Koska vakaussopimus oli suurelta osin täyttänyt tehtävänsä, sen korvaaminen uudella Kaakkois-Euroopan yhteistyöprosessiin liittyvällä alueellisella yhteistyöneuvostolla (Regional Cooperation Council, RCC) aloitettiin. RCC:lle nimitettiin pääsihteeri, ja Sarajevo valittiin sen sihteeristön toimipaikaksi. Uusi Keski-Euroopan vapaakauppasopimus (CEFTA) tuli voimaan heinäkuussa.

Laajentumisesta tiedottamista korostettiin edelleen. Kymmenen uuden jäsenvaltion liittymisen kolmivuotispäivä 1. toukokuuta huomioitiin seuraavilla tavoilla: EUROPA-palvelimen erityiset verkkosivut, joilla on saatavilla tapaustutkimuksia, tilastotietoja sekä kuvia; Europe by Satellite -palvelun kautta välitetty audiovisuaalinen materiaali; lehdistölle järjestetyt vierailut kolmessa uudessa jäsenvaltiossa; yhdessä kauppakamarien kanssa järjestetyt seminaarit seitsemässä jäsenvaltiossa.

Lisäksi vuonna 2007 komissio aloitti uuden kansalaisyhteiskuntaa koskevan välineen kehittämisen. Siinä keskitytään kolmeen pääalaan: i) tuki paikallisille kansalaisten aloitteille ja valmiuksien parantamiselle, ii) kansalaisvuoropuheluohjelma, jonka avulla kaikille sidosryhmille tehdään tunnetuksi EU:n politiikkoja, toimielimiä ja laitoksia, ja iii) tuki (kansainväliselle) kumppanuustoiminnalle.

1.2. Vuoden 2007 Eurooppa-neuvoston tärkeimmät päätelmät

Joulukuussa 2007 kokoontunut yleisten asioiden ja ulkosuhteiden neuvosto suhtautui laajentumisstrategiaan myönteisesti ja antoi seuraavat päätelmät:

”Eurooppa-neuvoston joulukuussa 2006 hyväksymän laajentumisstrategian ja 11. joulukuuta 2006 annettujen neuvoston päätelmien mukaisesti neuvosto suhtautuu myönteisesti komission 6. marraskuuta 2007 antamaan tiedonantoon laajentumisstrategiasta sekä vuosien 2007 ja 2008 tärkeimmistä haasteista, ja panee merkille siinä esitetyt analyysin ja suositukset. EU:n laajentumisstrategia perustuu edelleen laajentumista koskevaan uuteen yksimielisyyteen, jonka pohjana ovat sitoumusten vahvistaminen, oikeudenmukainen ja tiukka ehdollisuus ja tehostettu viestintä, sekä valmiuksiin integroida uusia jäseniä. Laajentumisprosessin laadun parantamisella taataan, että laajentuminen tukee vastaisuudessakin rauhaa, demokratiaa ja vakautta koko maanosassa ja että siitä on konkreettista hyötyä kaupan, investointien ja talouskasvun lisääntymisen muodossa.

Tuleva vuosi on ratkaisevan tärkeä EU:n laajentumisstrategian vahvistamiseksi ja toteuttamiseksi edelleen ja siirtymäprosessin tukemiseksi Länsi-Balkanilla. Neuvosto palauttaa mieleen asiassa tehdyt erilaiset ehdotukset ja sen, että Länsi-Balkanin tulevaisuus on Euroopan unionissa. Edellä esitetty huomioon ottaen uudella yksimielisyydellä on entistäkin suurempi merkitys.

Neuvosto vahvistaa edelleen, että neuvottelutahti riippuu erityisesti neuvottelevien maiden edistymisestä avaamista ja päättämistä koskevien tarkistuskohtien sekä neuvottelukehyksen vaatimusten käsittelyssä parhaillaan tarkistettavien liittymiskumppanuuksien täytäntöönpano mukaan lukien ja että kutakin maata arvioidaan sen omien ansioiden perusteella. Neuvosto muistuttaa, että ne neuvotteluluvut, joiden osalta tekniset valmistelut on saatu päätökseen, avataan vakiintuneita menettelyitä noudattaen neuvottelukehyksen mukaisesti. Neuvosto odottaa tässä yhteydessä mielenkiinnolla Turkin ja Kroatian kanssa myöhemmin tässä kuussa järjestettäviä hallitustenvälisiä konferensseja. Olennaisen tärkeää on myös se, että laajentumispolitiikassa noudatetaan oikeudenmukaista ja tiukkaa ehdollisuutta kaikissa neuvottelujen vaiheissa. Tämän osalta neuvosto panee tyytyväisenä merkille komission aikomuksen jatkaa laajentumisprosessin laadun parantamista käsittelemällä tärkeimpiä prioriteetteja julkishallinnon ja oikeuslaitoksen uudistuksen sekä korruption torjunnan alalla aikaisessa vaiheessa käyttämällä täysimääräisesti hyödyksi tarkistuskohtia ja vaikutustutkimuksia ja tuomalla prosessiin lisää avoimuutta. Tällä on vaikutusta yleisön laajan ja kestävän tuen varmistamiseen laajentumisprosessille.”

Joulukuussa 2007 kokoontunut Eurooppa-neuvosto vahvisti kyseiset päätelmät:

”Eurooppa-neuvosto panee merkille laajentumisstrategiaa koskevan komission tiedonannon ja vahvistaa 10. joulukuuta annetut yleisten asioiden ja ulkosuhteiden neuvoston päätelmät.”

2. OHJELMASUUNNITTELU JA OHJELMIEN TÄYTÄNTÖÖNPANO: YLEISKATSAUS

2.1. Phare-ohjelma, Turkin liittymisvalmistelut ja Cards-ohjelma

Liittymistä valmisteleva tukiväline otettiin käyttöön tammikuussa 2007, joten Phare-ohjelman, Turkin liittymistä valmistelevan välineen tai Cards-ohjelman puitteissa ei tehty uusia sitoumuksia vuonna 2007. Sitä vastoin keskityttiin edellisten vuosien ohjelmien täytäntöönpanoon sekä tarvittaessa karsimaan vielä toteutumatta jääneiden ohjelmien ruuhkaa.

Phare-ohjelmaa, Turkin liittymistä valmistelevaa rahoitustukea ja Cards-ohjelmaa koskevat yksityiskohtaiset tiedot ovat tämän kertomuksen liitteen osan I maakohtaisessa jaksossa.

2.2. Siirtymäjärjestelyä koskeva tukiväline

Bulgarian ja Romanian siirtymäjärjestelyä koskeva tukiväline vahvistettiin liittymissopimuksen 31 artiklassa tiettyjen instituutioiden kehittämistoimien rahoittamiseksi aloilla, joilla on jatkuva tarve vahvistaa institutionaalisia valmiuksia, sellaisten toimien kautta, joita ei voida rahoittaa rakennerahastoista tai maaseudun kehittämisrahastosta. Se on jatkoa Phare-ohjelman puitteissa ennen liittymistä annetulle tuelle. Siirtymäjärjestelyä koskevan tukivälineen puitteissa myönnettävän EU:n tuen täytäntöönpanoa hallinnoidaan Bulgarian viranomaisten ja Euroopan komission 21. kesäkuuta 2007 ja Romanian viranomaisten ja Euroopan komission 5. syyskuuta 2007 allekirjoittamalla siirtymäjärjestelyä koskevan tukivälineen täytäntöönpanosta tehdyllä yhteisymmärryspöytäkirjalla.

Vuoden 2007 siirtymäjärjestelyä koskevan tukivälineen mukaiset kansallisille ohjelmille myönnetyt määrät ovat seuraavat:

Bulgaria | 31,5 milj. euroa |

Romania | 46,5 milj. euroa |

Vuonna 2007 kymmenen uutta jäsenvaltiota (Kypros, Latvia, Liettua, Malta, Puola, Slovakia, Slovenia, Tšekki, Unkari ja Viro), joihin on sovellettu liittymissopimuksen 34 artiklassa vahvistettua erityistä siirtymäjärjestelyä koskevaa tukivälinettä instituutioiden kehittämiseksi vuodesta 2004 lähtien, jatkoivat vuosien 2005 ja 2006 siirtymäjärjestelyjä koskevien tukivälineiden mukaisia hankkeita koskevien sopimusten tekemistä ja vuosien 2004, 2005 ja 2006 siirtymäjärjestelyjä koskevien tukivälineiden mukaisten ohjelmien täytäntöönpanoa. Tämä kertomus kattaa viimeisen vuoden, jolloin siirtymäjärjestelyä koskevan tukivälineen mukaisia hankkeita koskevia sopimuksia voitiin tehdä uusissa jäsenvaltioissa.

2.3. Siirtyminen laajennettuun hajautettuun täytäntöönpanojärjestelmään (EDIS)

Komission tavoite on, että liittymistä valmistelevaa tukea vastaanottavat maat kykenevät hallinnoimaan yhteisön varoja laajennetussa hajautetussa täytäntöönpanojärjestelmässä (EDIS), jotta ne saavat ennen liittymistä riittävästi käytännön kokemusta hallinnoinnista täysin hajautetussa järjestelmässä, ja ne kykenevät siten hallinnoimaan tehokkaasti rakennerahastoja liittymisestä lähtien (jaetussa hallinnointiympäristössä). Komissio hyväksyy EDIS-järjestelmässä toimivat asianomaiset täytäntöönpanovirastot, kun ne osoittavat niillä olevan käytössään asianmukaiset voimavarat, rakenteet ja järjestelmät yhteisön avun tehokasta ja oikea-aikaista hallinnointia varten.

EU:hun vuonna 2004 liittyneet kymmenen uutta jäsenvaltiota ovat toimineet EDIS-järjestelmässä vuodesta 2005.

Phare-ohjelman ja liittymisen jälkeisen siirtymäjärjestelyä koskevan tukivälineen osalta Bulgaria on toiminut EDIS-järjestelmässä heinäkuusta 2007. Tämä on merkinnyt sitä, että tukihankkeita koskevien sopimusten tekeminen ja hankkeiden täytäntöönpano on siitä lähtien ollut täysin Bulgarian viranomaisten vastuulla. Neljä hyväksynnän saanutta täytäntöönpanovirastoa[8] hallinnoi vielä täytäntöönpanematta olevaa tukea (noin 700 miljoonaa euroa).

Vaikka järjestelmä on otettu käyttöön ja hyväksytty Bulgarian viranomaisten tekemien sitoumusten perusteella, tuen käytännön toteutuksessa ja käsittelyssä oli vuonna 2007 vielä puutteita. Komissio on toteuttanut toimia sen varmistamiseksi, että Bulgarian viranomaiset puuttuvat hyväksynnässä havaittuihin puutteisiin[9].

Romania on myös toiminut EDIS-järjestelmässä vuoden 2007 alusta lähtien, ja se vastaa täysin sekä tarjouskilpailusta että rahoitustukiohjelmien täytäntöönpanosta. Hyväksytyt täytäntöönpanovirastot[10] hallinnoivat yli 1,3 miljardia euroa, joka kattaa parhaillaan täytäntöönpantavat vuosien 2004 ja 2005 Phare-ohjelmat, vuoden 2006 Phare-ohjelman mukaiset hankkeet, joita koskevat sopimusneuvottelut ovat kesken, ja siirtymäjärjestelyä koskevan tukivälineen mukaisen lisätuen liittymisen jälkeen.

Romanian järjestelmässä oli myös sen ensimmäisen toimintavuoden aikana joitain puutteita ja järjestelmän asianmukaiselle toiminnalle asetettuja pakollisia edellytyksiä ei täysin täytetty. Komissio on ilmaissut huolensa romanialaisten virastojen kyvystä hallinnoida moitteettomasti EU:n varoja ja pyytänyt vastuullisia viranomaisia puuttumaan jäljellä oleviin puutteisiin. Komissio on myös pyytänyt näyttämään, että edistystä on saavutettu sen takaamisessa, että liittymistä valmistelevat ohjelmat pannaan täytäntöön vakaan laajennetun hajautetun täytäntöönpanojärjestelmän mukaisesti.

Viranomaiset ovat edellä todetun johdosta toteuttaneet huomattavia toimia jäljellä olevien tärkeimpien kysymysten ratkaisemiseksi. Tukien käyttöaste Romaniassa oli erittäin hyvä vuoden 2005 liittymistä valmistelevan Phare-ohjelman osalta. On olemassa näyttöä siitä, että niiden liittymistä valmistelevien ja liittymisen jälkeisten varojen, joita koskevista hankkeista ei vielä ole tehty sopimusta, asianmukaiseksi hallinnoimiseksi toteutetaan parhaillaan toimia.

Komissio valvoo tarkasti järjestelmän toimintaa, sillä varoja hallinnoivien virastojen toimintakykyä on vielä vahvistettava ja käytössä olevia menettelyjä on sovellettava tehokkaasti sen varmistamiseksi, että hankkeiden täytäntöönpano sujuu nopeasti ja tehokkaasti ja että tulokset voidaan tosiasiallisesti saavuttaa.

Länsi-Balkanilla ainoastaan Kroatia toimii hajautetussa täytäntöönpanojärjestelmässä (DIS-järjestelmä). Komissio päätti 7. helmikuuta 2006 antaa Phare- ja Cards-ohjelmien hallinnoinnin kroatialaisille elimille, jotka toimivat kansallisen tulojen ja menojen hyväksyjän alaisuudessa, ja päätti itse soveltaa edelleen ennakkovalvonnan vaatimusta kaikkiin tarjouskilpailuihin ja sopimuksiin. Laajentumisasioiden pääosaston vuonna 2006 tekemä DIS-järjestelmää koskeva seurantatarkastus paljasti hallinnoinnissa useita puutteita, jotka johtivat heikkoon tuen käyttöasteeseen ja huonoon hallinnolliseen toimintakykyyn; nämä seikat tulisi korjata. Näin ollen laajentumisasioiden pääosasto päätti joulukuussa 2007 lykätä väliaikaisesti vuoden 2006 Pharen kansallisen ohjelman mukaisten sopimusten hyväksymistä, kunnes komissio katsoo, että parannukset ovat asetettujen tavoitteiden mukaisia.

DIS-järjestelmän toiminnasta Turkissa tehty erittäin kriittinen seurantatarkastuskertomus saatiin valmiiksi kesäkuun 2007 alussa. DIS-järjestelmän käytön välitön keskeyttäminen voidaan välttää lisäämällä varainhoidosta ja sopimuksista vastaavan keskusyksikön (CFCU) henkilöstöä ja hyväksymällä CFCU:n vahvistamista koskevaa lainsäädäntöä. Muita kriittisiä kysymyksiä, joihin Turkin on puututtava toimintasuunnitelman avulla, ovat ohjelman tulojen ja menojen hyväksyjän toteuttaman ministeriöiden valvonnan riittämättömyys, säännönvastaisuuksien käsittelyn puutteellisuus, ohjelman tulojen ja menojen hyväksyjän toteuttaman hankinta-asiakirjojen laadunvalvonnan heikkous sekä myöhään tehtävät hankinnat ja sopimukset. Vuoden 2007 toisella puoliskolla saavutettiin DIS-järjestelmän vahvistamisessa huomattavaa edistystä mukaan luettuina sopimusten teon nopeuttaminen, CFCU:n vahvistaminen ja ohjelman tulojen ja menojen hyväksyjän toimivallan lujittaminen ministeriöiden ohjelmoinnista vastaavien ylimpien virkamiesten suhteen.

2.4. Liittymistä valmistelevan yhteisön tuen koordinointi

- Sapardin[11] tarkoituksena on auttaa ehdokasvaltioita ratkaisemaan rakennesopeutusta koskevat ongelmat maatalousalalla ja maaseudulla sekä panemaan täytäntöön yhteistä maatalouspolitiikkaa koskeva yhteisön säännöstö ja siihen liittyvä lainsäädäntö.

- ISPAn[12] tarkoituksena on pääasiassa yhdenmukaistaa hakijamaiden infrastruktuurit yhteisön infrastruktuuristandardien mukaisiksi. Siitä rahoitetaan suuria ympäristö- ja liikenneinfrastruktuureja.

Liittymistä valmistelevien välineiden välinen koordinaatio varmistettiin ohjelmointivaiheessa. Sapardin ja ISPAn viimeinen ohjelmasuunnittelu suoritettiin vuonna 2006. Vuodesta 2007 kaikki aiemmat liittymistä valmistelevat välineet on korvattu liittymistä valmistelevalla tukivälineellä.

3. YHTEISTYÖ EUROOPAN INVESTOINTIPANKIN JA KANSAINVÄLISTEN RAHOITUSLAITOSTEN KANSSA

Yhteistyö Euroopan investointipankin (EIP) ja muiden kansainvälisten rahoituslaitosten, erityisesti Euroopan jälleenrakennus- ja kehityspankin (EBRD) ja Euroopan neuvoston kehityspankin (CEB, yhteistyössä Saksan jälleenrakennuspankin Kreditanstalt für Wiederaufbaun kanssa) kanssa, toteutetaan laajentumismaita koskevan, Euroopan komission ja osallistuvien kansainvälisten rahoituslaitosten 26. huhtikuuta 2006 laatiman tarkistetun yhteisymmärryspöytäkirjan mukaisesti.

Horisontaalisten ohjelmien täytäntöönpano on tarjonnut laajoja mahdollisuuksia yhteistyöhön kansainvälisten rahoituslaitosten kanssa mahdollistamalla kansainvälisten rahoituslaitosten lainojen ja EU:n tuen yhdistämisen. Kyseisillä horisontaalisilla ohjelmilla täydennetään kansallisista ohjelmista rahoitettuja investointihankkeita.

Seuraavat neljä eri ohjelmatyyppiä on kehitetty.

Pk-yritysten rahoitusvälineen (SME Finance Facility, SMEFF) tarkoituksena on vahvistaa rahoituksenvälittäjien (ts. pankit, leasingyhtiöt) valmiuksia jatkaa ja laajentaa pk-yrityksille suunnattua rahoitustoimintaansa edunsaajamaissa. SMEFF-hankkeisiin kuuluvat lainojen myöntäminen, lainatakuut ja leasing-rahoitus paikallisille rahoituksenvälittäjille yhdessä rahoitusavustusten kanssa, joita ei tarvitse maksaa takaisin. Rahoituksenvälittäjät puolestaan lainaavat tai myöntävät leasing-rahoitusta mikroyrityksille tai pk-yrityksille. Vuodesta 2005 lähtien ainoat maat, joihin pk-yritysten rahoitusvälinettä voidaan soveltaa, ovat olleet Bulgaria, Kroatia, Romania ja Turkki. Vuoden 2007 lopulla hankkeisiin varattu EU-tuen määrä oli yhteensä 300 miljoonaa euroa.

Kuntien rahoitusvälineen (Municipal Finance Facility, MFF) tarkoituksena on kannustaa paikallisia rahoituksenvälittäjiä myöntämään lisää lainoja kunnille. Ohjelman toimintamekanismi on samankaltainen kuin pk-yritysten rahoitusvälineen. Vuonna 2007 kehitystahti ja uusien sopimusten allekirjoittaminen hidastui odotettua enemmän korkeiden hallintokulujen ja joissakin maissa esiintyneiden lainsäädäntöuudistusten viiveiden vuoksi sekä sen vuoksi, että kunnilla ei ole luotonsaantiin liittyvää kokemusta. Vuoden 2007 joulukuun lopulla hankkeisiin varattu EU-tuen määrä oli yhteensä 60 miljoonaa euroa.

Nizzassa vuonna 2002 kokoontuneen Eurooppa-neuvoston pyynnöstä EIP ja komissio perustivat kunnallisten infrastruktuurihankkeiden rahoitusvälineen (Municipal Infrastructure Facility, MIF). Kyseisen järjestelyn tarkoituksena on 15 jäsenvaltion EU:n raja-alueiden sosiaalisen ja taloudellisen kehityksen edistäminen. Tätä varten kunnallisten infrastruktuurihankkeiden rahoitusvälineessä yhdistetään EIP:n lainoja Phare-tukeen, jota ei tarvitse maksaa takaisin, pienten paikallisten infrastruktuuri-investointien päätökseen saattamisen nopeuttamiseksi. Vuoden 2007 loppuun mennessä Phare-tukea oli myönnetty 24:ään kunnalliseen hankkeeseen.

Energiatehokkuuden rahoitusväline (Energy Efficiency Finance Facility, EEFF) otettiin käyttöön vuonna 2006 ilmastonmuutosta koskeviin haasteisiin vastaamiseksi. Sen tarkoituksena on edistää kaikenlaisten rakennusten ja teollisuuden energiatehokkuuteen tehtäviä investointeja tarjoamalla lopullisille lainanottajille tarvittavaa rahoitusta. Ohjelman kokonaistuloksena on energiasäästöjä ja huomattava CO2 -päästöjen väheneminen.

Energiatehokkuuden rahoitusväline kattaa kansainvälisten rahoituslaitosten luotot rahoituksen välittäjille ja kannustimet, joiden tarkoituksena on parantaa laitteiden kustannustehokkuutta ja tehdä energiainvestoinneista houkuttelevampia, sekä paikallisten rahoituksenvälittäjien saamat maksut, jotta ne antaisivat luottoja energiatehokkuuden parantamisen rahoittamiseen. Energiatehokkuuden rahoitusväline otettiin käyttöön huhtikuussa 2007 ja joulukuuhun mennessä hyväksyttiin ensimmäiset hankkeet, joita koskeva tuen kokonaismäärä oli 13,65 miljoonaa euroa.

4. SEURANTA JA ARVIOINTI

Seurannan ja arvioinnin tavoitteena on ensinnäkin seurata ja arvioida, kuinka hyvin edunsaajamaat saavuttavat liittymistä koskevat tavoitteet saamansa rahoitustuen avulla arvioimalla ohjelmien edistymistä ja saatuja kokemuksia. Toiseksi rahalle saatavaa vastinetta ja liittymistä valmistelevien tukivarojen käyttöä koskeva vastuullisuus voidaan toteuttaa sen avulla. Kolmas tavoite on tukea seuranta- ja arviointivalmiuksien kehittämistä paikallisella tasolla edunsaajamaissa, jotta ne pystyisivät itse hallinnoimaan ja valvomaan liittymistä valmistelevaa tukea.

4.1. Seuranta ja väliarviointi

Väliarviointi tuotti Turkissa vuonna 2007 yhden kattavan Turkkia koskevan arviointikertomuksen sekä kaksi alakohtaista väliarviointikertomusta.

Kroatian osalta väliarviointi otettiin käyttöön vuonna 2007 ja siinä keskityttiin Phare-ohjelmaan. Lisäksi Kroatian Cards-ohjelmaa koskeva yksittäinen arviointi saatettiin päätökseen vuonna 2007.

Erityisten väliarviointien tulokset esitetään liitteen osassa II.3.

4.2. Jälkiarviointi

Phare-ohjelman tärkeintä jälkiarviointia koskevista päätelmistä, johtopäätöksistä ja suosituksista keskusteltiin asianomaisten toimijoiden kanssa, mukaan luettuina edunsaajamaat, huhtikuussa 2007 järjestetyssä arviointiseminaarissa. Toinen seminaari pidettiin jälkiarviointikertomuksen julkishallinnon uudistusta koskevien päätelmien johdosta.

Erityiset arviointitulokset esitetään liitteen osassa II.3.

5. MUUT TOIMET

Komission yksiköt toteuttivat lukuisia muita toimia parantaakseen vuoden 2007 ohjelmien laatua ja tukeakseen paikallisten seuranta- ja arviointivalmiuksien kehittämistä. Erityistoimia kuvataan liitteen osassa II.3.

[1] Phare-ohjelma, neuvoston asetus (ETY) N:o 3906/89, 18.12.1989.

[2] Liittymistä edeltävä rakennepolitiikan väline (neuvoston asetus (EY) N:o 1267/1999, 21.6.1999).

[3] Maatalouden ja maaseudun kehittämisen erityinen liittymisohjelma (Sapard) (neuvoston asetus (EY) N:o 1268/1999, 21.6.1999).

[4] Neuvoston asetus (EY) N:o 2500/2001, 17.12.2001.

[5] Yhteisön avustusohjelma jälleenrakennusta, kehittämistä ja vakauttamista varten (neuvoston asetus (EY) N:o 2666/2000, 5.12.2000).

[6] Bulgarian ja Romanian liittymissopimuksen 31 artikla.

[7] Ehdokasmaat: Kroatia, entinen Jugoslavian tasavalta Makedonia ja Turkki.Mahdolliset ehdokasmaat: Albania, Bosnia ja Hertsegovina, Montenegro, Serbia, Kosovo (sellaisena kuin se on määritelty YK:n turvallisuusneuvoston päätöslauselmassa 1244).

[8] Varainhoidosta ja sopimuksista vastaava keskusyksikkö (Central Finance and Contract Unit, CFCU), alueellisen kehityksen ja julkisten töiden ministeriö, työvoima- ja sosiaaliministeriö, talous- ja energiaministeriö.

[9] Vuoden 2007 toimintakertomuksessa otettiin esille mahdolliset epäselvyydet kahden bulgarialaisen täytäntöönpanoviraston (CFCU ja alueellisen kehityksen ja julkisten töiden ministeriö) hallinnoidessa Phare-varoja EDIS-järjestelmän mukaisesti. Kyseisten kahden täytäntöönpanoviraston hyväksyntä peruutettiin väliaikaisesti 23. heinäkuuta 2008, ks. KOM(2008) 496.

[10] CFCU, Euroopan yhdentymisen ministeriö, työvoimaministeriö.

[11] Lisätietoja Sapard-ohjelmasta on maatalouden pääosaston Internet-sivustossa.

[12] Lisätietoja ISPA-rahoitusvälineestä on aluepolitiikan pääosaston Internet-sivustossa.